b'\n_START_ARTICLE_\nBlek rosevikler\n_START_SECTION_\nUtseende\n_START_PARAGRAPH_\nEn middelsstor (vingespenn 16-20 millimeter), brun og hvit vikler. Arten kan ligne mye p\xc3\xa5 blant andre stor rosevikler (Notocelia roborana), men vingenes brune partier er vanligvis blekere enn hos denne arten. Den virker noe "skitten" i fargene, vingenes brune og hvite partier g\xc3\xa5r over i hverandre, og det er vanligvis en tydelig brun tverrflekk ved bakkanten midt i det hvite omr\xc3\xa5det. B\xc3\xa5de vingens brune og hvite omr\xc3\xa5der har spredte, lyst bl\xc3\xa5gr\xc3\xa5 flekker.\n_START_SECTION_\nLevevis\n_START_PARAGRAPH_\nLarvene utvikler seg mellom sammenspundne skudd og blomsterknopper av roser (Rosa spp.), b\xc3\xa5de viltvoksende og dyrkede arter, s\xc3\xa6rlig p\xc3\xa5 eplerose (Rosa rubiginosa)._NEWLINE_De voksne viklerne flyr i juni-juli.\n_START_SECTION_\nUtbredelse\n_START_PARAGRAPH_\nI Europa finnes arten mest i den vestlige delen, inkludert Island. Men den forekommer ogs\xc3\xa5 i det nordlige Asia._NEWLINE_I Norge er arten bare funnet to ganger, i byparker i Oslo og Sarpsborg. Selv om det bare er kjent to funn, er det vanskelig \xc3\xa5 peke p\xc3\xa5 noen konkrete trusselfaktorer mot arten i Norge, den blir derfor ikke vurdert til mer enn n\xc3\xa6r truet (NT) i den norske r\xc3\xb8dlisten fra 2010.'